
Testpozitivitás a közösségi médiában: vajon eléri a célközönségét? – A testi elégedetlenség és a társas összehasonlítás szerepe a közösségi média posztokkal kapcsolatos explicit preferenciába

A társas összehasonlítás kulcsfogalom a közösségi média testi elégedettségre gyakorolt hatásában. Minél nagyobb mértékben hasonlítja össze magát valaki a gyakran irrealisztikus ideálokkal, annál rosszabbul érzi magát a saját testével kapcsolatban. Ugyanakkor kutatások ismételten kimutatták a médiában megjelenő testideálok és a testkép összefüggésében rejlő pozitív lehetőségeket is. A testpozitivitás pozitív kapcsolatban áll a testtel való elégedettséggel, így a testpozitív közösségimédia bejegyzések elősegíthetik a test elfogadását. Ez a pozitív hatás azonban csak akkor tud kifejeződni, ha az ilyen tartalmak eljutnak a célcsoporthoz. Vagyis a közösségi média algoritmusainak köszönhetően akkor, ha az egyénnek alapvetően tetszenek, reagál és időt tölt a testpozitív bejegyzésekkel.
Felmerül tehát a kérdés, min múlik, hogy valakinek tetszenek-e a testpozitív posztok. E kérdés vizsgálatában újfent gondolhatunk az összehasonlítás jelentőségére, habár az eddigi kutatások nagy részt a társas normák internalizációjával és az egyéni vonások hatásával foglalkoztak. A társas összehasonlítás a hozzánk hasonlók és eltérők érzékelésén keresztül hatással lehet a tárgy megítélésére, az implicit és explicit torzítások kialakulására. A testkép és az „anti-fat” attitűd kapcsolatában eddig egy tanulmány vizsgálta az összehasonlítás mediátor szerepét. Eszerint a tendenciaként érvényesülő összehasonlítás mediálja a negatív testkép és az „anti-fat” attitűd meglétét, ezzel utalva arra, hogy az egyének a saját testképük erősítése érdekében mások kárára tesznek összehasonlítást. Meghatározó lehet továbbá az összehasonlítás iránya is. Az elégedetlenséget fokozza az egyénnél vonzóbbnak ítélt személyekkel való felfelé irányuló összehasonlítás.
Jelen kutatásban feltételezzük, hogy a megjelenés felfelé és lefelé irányuló összehasonlítása mediálja a testi elégedettség és a vékony-ideálú, valamint testpozitív posztokkal kapcsolatos preferencia összefüggését. Vizsgálatunk online kérdőíves formában zajlott összesen 410, 18-29 éves nő részvételével.
Eredményeink szerint a nagyobb testi elégedetlenség a testpozitív posztok explicit preferálását jósolta be, azonban - azzal megegyező módon - amennyiben az elégedetlenség felfelé irányuló összehasonlítással jár együtt, az az idealisztikus posztok preferenciájához vezet. Így ebben az esetben a hiába elégedetlen az egyén a testével, lehet, hogy a testpozitív posztok üzenete hozzá el sem jut.



